Els comerços de Carcaixent promocionen les rebaixes en valencià
01 de juliol de 2016

Carcaixent

Coincidint amb la campanya de rebaixes d’estiu, la Regidoria de Promoció del Valencià de Carcaixent ha coordinat una nova edició de la campanya "Rebaixes i descomptes" per a impulsar l'ús social del valencià en els xicotets comerços de la ciutat. L'Ajuntament de Carcaixent repartirà en els pròxims dies 400 cartells i 8.000 etiquetes on consten les paraules "abans" i "ara" per a posar el preu rebaixat.

Els destinataris de la campanya són els comerços minoristes, especialment de roba i calçat, i, per extensió, els clients habituals d'estos establiments. A més d'ajudar els comerciants proporcionant-los uns materials molt útils per a la pròxima campanya de rebaixes, la proposta serveix també per a reforçar el terme 'abans', la utilització del qual està caent en desús pel castellanisme 'antes', a més de servir per a crear una imatge unitària entre els comerços de la població amb el valencià com a nexe d'unió.

Els dissenys han sigut elaborats per Pablo Ejarque, alumne de l'Escola d'Art i Superior de Disseny de València i els municipis adherits enguany a la campanya han sigut Alaquàs, l'Alcúdia, Algemesí, Alzira, Benicarló, Burjassot, Carcaixent, Carlet, Dénia, Elx, Manises, Massamagrell, Mislata, Montcada, Nules, Onda, Paiporta, Petrer, la Pobla de Vallbona, Sagunt, Santa Pola, Silla, Sueca, Tavernes de la Valldigna, Torrent, Vinaròs, Xirivella i Xixona, a més de la Diputació de València.